Скарга кнігі  
*Мар’ян Дукса*

Я з дзіркай не адной,

Хаця

I моль не точыць.

Я

Зброяй баявой

Бывала неаднойчы.

Мной

Вырашалі сварку

На доўгім перапынку.

Мной

Сцёбалі па карку

Хлапечым без супынку.

Суседзяў мной, бывала,

Дзяўчынка лупцавала —

Па шчоках і па скронях,

Па пальцах, па далонях.

I з месца і з разгону

Мной білі, як хацелі —

Ажно кускі кардону

Ад вокладкі ляцелі.

Я думаю у скрусе,

Ад клопату не спіцца:

Ну як цяпер вярнуся

На кніжную паліцу?